b'\n_START_ARTICLE_\nMongolian lippu\n_START_PARAGRAPH_\nMongolian lippu on Mongolian tunnus. Se on suorakaiteen muotoinen suhteessa 1:2 ja se jakautuu kolmeen tasalevyiseen pystyraitaan, joista kaksi reunimmaista ovat punaisia ja keskimm\xc3\xa4inen sininen. Sininen symboloi ikuista taivasta ja punainen edistyst\xc3\xa4 sek\xc3\xa4 vaurautta. Lipputangon puoleisessa raidassa on keltainen soyombo, kansallinen symboli, joka esitt\xc3\xa4\xc3\xa4 tulta, aurinkoa, kuuta, maata, vett\xc3\xa4 sek\xc3\xa4 taiji eli yin-yang -symbolia. Lipun nykyinen versio otettiin k\xc3\xa4ytt\xc3\xb6\xc3\xb6n hein\xc3\xa4kuussa 2011. Silloin vahvistettiin uudet v\xc3\xa4rit lippuun, joka tuli k\xc3\xa4ytt\xc3\xb6\xc3\xb6n 12. helmikuuta 1992, kun maata hallinnut kommunistinen puolue luopui yksinvallastaan. Erona sit\xc3\xa4 edelt\xc3\xa4v\xc3\xa4\xc3\xa4n, 23. helmikuuta 1949 k\xc3\xa4ytt\xc3\xb6\xc3\xb6n otettuun lippuun on kommunismia kuvaavan keltaisen t\xc3\xa4hden puuttuminen soyombon yl\xc3\xa4puolelta.'